座右銘
作者：宗密
朝代：唐

paragraphs: 寅起可辦事，省語終寡尤。
身安勤戒定，事簡疎交游。
他非不足辨，己過當自修。
百歲既有限，世事何時休。
落髮墮僧數，應須侔上流。
胡爲逐世變，志慮尚囂浮。
四恩重山嶽，錙銖未能酧。
蚩蚩居大廈，汲汲將焉求。
死生在呼吸，起滅若浮漚。
無令方服下，番作阿鼻由。
（《緇門警訓》卷二）。